ตลาดหุ้นยุโรปเปิดตลาดร่วงลง เหตุวิตกเฟดขึ้นดอกเบี้ย
ตลาดหุ้นยุโรปเปิดตลาดวันนี้ร่วงลง เนื่องจากความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) ภายหลังจากที่ข้อมูลตำแหน่งงานว่างในสหรัฐพุ่งสูงขึ้น
10 ก.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้ร่วงลง เนื่องจากความกังวลเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) ภายหลังจากที่ข้อมูลตำแหน่งงานว่างในสหรัฐพุ่งสูงขึ้น
โดยดัชนี Stoxx Europe 600 ร่วง 1.1% แตะ 359.75 จุด เมื่อเวลาประมาณ 8.00 น.ตามเวลาลอนดอน ขณะที่ดัชนี CAC-40 ตลาดหุ้นฝรั่งเศสเปิดวันนี้ที่ 4,615.72 จุด ลดลง 48.87 จุด, -1.05% ดัชนี DAX ตลาดหุ้นเยอรมันเปิดวันนี้ที่ 10,216.02 จุด ลดลง 87.10 จุด, -0.85%
สำหรับกระทรวงแรงงานสหรัฐเปิดเผยว่า ตำแหน่งงานนอกภาคเกษตรที่เปิดรับสมัครโดยสถานประกอบการในสหรัฐพุ่งขึ้นสู่ระดับ 5.75 ล้านตำแหน่งในเดือนก.ค. ซึ่งเป็นระดับสูงสุดเป็นประวัติการณ์นับตั้งแต่เริ่มมีการรวบรวมข้อมูลในปี 2543 ซึ่งสะท้อนให้เห็นถึงภาวะแข็งแกร่งของตลาดแรงงานสหรัฐ
นักวิเคราะห์คาดการณ์ก่อนหน้านี้ว่า ตำแหน่งงานว่างจะเพิ่มขึ้นสู่ระดับ 5.29 ล้านตำแหน่งในเดือนก.ค.
ทางกระทรวงยังได้ทบทวนปรับเพิ่มตัวเลขตำแหน่งงานว่างในเดือนมิ.ย.เป็นเพิ่มขึ้น 5.32 ล้านตำแหน่ง จากเดิมที่ 5.25 ล้านตำแหน่ง
ส่วนจำนวนแรงงานที่ลาออกจากงานโดยสมัครใจลดลงสู่ระดับ 2.7 ล้านตำแหน่ง และแรงงานที่ถูกปลดออกจากงานมีจำนวน 1.61 ล้านตำแหน่ง ลดลงเมื่อเทียบกับเดือนมิ.ย.